CELEX: 32021R0426
Language: da
Date: 2021-03-10 00:00:00
Title: Kommissionens gennemførelsesforordning (EU) 2021/426 af 10. marts 2021 om berigtigelse af gennemførelsesforordning (EU) nr. 1263/2011 for så vidt angår godkendelsen af Lactococcus lactis (NCIMB 30160) som et fodertilsætningsstof til alle dyrearter (EØS-relevant tekst)

11.3.2021   
               
               
                  DA
               
               
                  Den Europæiske Unions Tidende
               
               
                  L 84/18
               
            
         KOMMISSIONENS GENNEMFØRELSESFORORDNING (EU) 2021/426
         af 10. marts 2021
         om berigtigelse af gennemførelsesforordning (EU) nr. 1263/2011 for så vidt angår godkendelsen af Lactococcus lactis (NCIMB 30160) som et fodertilsætningsstof til alle dyrearter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:
         
                     (1)
                  
                  
                     Anvendelsen af præparatet af Lactococcus lactis NCIMB 30160 som fodertilsætningsstof blev godkendt til alle dyrearter ved Kommissionens gennemførelsesforordning (EU) nr. 1263/2011 (2) for en periode på ti år.
                  
               
                     (2)
                  
                  
                     Godkendelsen blev efterfølgende ændret ved Kommissionens gennemførelsesforordning (EU) 2020/1092 (3) i overensstemmelse med artikel 13, stk. 2, i forordning (EF) nr. 1831/2003 for så vidt angår tilsætningsstoffets formulering.
                  
               
                     (3)
                  
                  
                     Den foreslåede ændring vedrørte ikke den godkendelsesperiode, der er fastsat i gennemførelsesforordning (EU) nr. 1263/2011, som skulle forløbe indtil 26. december 2021. I bilaget til gennemførelsesforordning (EU) 2020/1092 blev det dog fejlagtigt indikeret, at godkendelsesperioden for Lactococcus lactis NCIMB 30160 skulle løbe indtil 16. august 2030. Denne fejl blev derfor indsat i gennemførelsesforordning (EU) nr. 1263/2011 ved gennemførelsesforordning (EU) 2020/1092.
                  
               
                     (4)
                  
                  
                     Af klarhedshensyn og af hensyn til retssikkerheden er det derfor nødvendigt at rette gennemførelsesforordning (EU) nr. 1263/2011 for så vidt angår godkendelsesperioden for Lactococcus lactis NCIMB 30160.
                  
               
                     (5)
                  
                  
                     I gennemførelsesforordning (EU) 2020/1092 blev det fastsat, at ændringen af betingelserne for godkendelsen af tilsætningsstoffet Lactococcus lactis NCIMB 30160 kun vedrørte tilsætningsstoffets formulering. Der blev ikke nævnt noget behov for at ændre tilsætningsstoffets godkendelsesperiode. Derudover fastsættes det i artikel 9, stk. 8, i forordning (EF) nr. 1831/2003, at godkendelser gives for en periode på ti år, og der findes ingen undtagelser for denne regel gennem en ændring af betingelserne for en godkendelse. Datoen den 26. december 2021 fortsatte endvidere med at blive nævnt i registret over fodertilsætningsstoffer som udløbsdatoen for godkendelsen af tilsætningsstoffet Lactococcus lactis NCIMB 30160 selv efter vedtagelsen af gennemførelsesforordning (EU) 2020/1092. Den foreslåede ændrings manglende tilbagevirkende kraft ville være i strid med princippet om ikke-forskelsbehandling mellem operatører, eftersom bevillingen af en forlænget godkendelsesperiode fra datoen for ikrafttrædelsen af gennemførelsesforordning (EU) 2020/1092 til tilsætningsstoffet Lactococcus lactis NCIMB 30160 udelukkende ville have været til gavn for operatører, der markedsfører eller anvender tilsætningsstoffet. Desuden anses den tilbagevirkende kraft i dette tilfælde ikke for at have nogen virkning på de pågældende operatørers berettigede forventninger. Endelig er den foreslåede ændring blevet fremlagt i en ikkestrafferetlig sammenhæng, eftersom den forkerte slutdato for godkendelsesperioden, som er nævnt i gennemførelsesforordning (EU) 2020/1092, var en fejl. Nærværende forordning bør derfor gælde med tilbagevirkende kraft fra datoen for ikrafttrædelsen af gennemførelsesforordning (EU) 2020/1092.
                  
               
                     (6)
                  
                  
                     For at bevare de interesserede parters berettigede forventninger og på grund af anvendelsen med tilbagevirkende kraft af den foreslåede ændring bør denne forordning træde i kraft hurtigst muligt.
                  
               
                     (7)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilaget til gennemførelsesforordning (EU) nr. 1263/2011 ændres som berigtiget i bilaget til nærværende forordning.
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            
            Den anvendes fra den 16. august 2020.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. marts 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 268 af 18.10.2003, s. 29.
         
            (2)  Kommissionens gennemførelsesforordning (EU) nr. 1263/2011 af 5. december 2011 om godkendelse af Lactobacillus buchneri (DSM 16774), Lactobacillus buchneri (DSM 12856), Lactobacillus paracasei (DSM 16245), Lactobacillus paracasei (DSM 16773), Lactobacillus plantarum (DSM 12836), Lactobacillus plantarum (DSM 12837), Lactobacillus brevis (DSM 12835), Lactobacillus rhamnosus (NCIMB 30121), Lactococcus lactis (DSM 11037), Lactococcus lactis (NCIMB 30160), Pediococcus acidilactici (DSM 16243) og Pediococcus pentosaceus (DSM 12834) som fodertilsætningsstoffer til alle dyrearter (EUT L 322 af 6.12.2011, s. 3).
         
            (3)  Kommissionens gennemførelsesforordning (EU) 2020/1092 af 24. juli 2020 om ændring af gennemførelsesforordning (EU) nr. 1263/2011 for så vidt angår godkendelsen af Lactococcus lactis (NCIMB 30160) som et fodertilsætningsstof til alle dyrearter (EUT L 241 af 27.7.2020, s. 10).
      
      
         
            BILAG
            I bilaget til gennemførelsesforordning (EU) nr. 1263/2011 berigtiges registreringen af tilsætningsstoffet Lactococcus lactis NCIMB 30160 med identifikationsnummer 1k2082 således:
            
                         
                     
                     
                        I kolonnen »Godkendelse gyldig til« ændres datoen: »16.8.2030« til: »26.12.2021«.